[pic] | EUROPA-KOMMISSIONEN |

Bruxelles, den 5.11.2010

KOM(2010) 633 endelig

RAPPORT FRA KOMMISSIONEN TIL EUROPA-PARLAMENTET OG RÅDET

STATUSRAPPORT OM UDVIKLINGEN AF ANDEN GENERATION AF SCHENGENINFORMATIONSSYSTEMET (SIS II)

Januar 2010-juni 2010

INDHOLDSFORTEGNELSE

1. Indledning 3

2. Projektstatus 3

2.1. Fremskridt i rapporteringsperioden 3

2.1.1. Overblik 3

2.2. Den første etapemålstest 3

2.3. Forberedelser til et alternativt teknisk scenarie 4

2.4. Forberedelser til idriftsættelsen 5

2.5. Forberedelse af migrationen 6

2.6. SIS II-nettet 6

2.7. Driftsforvaltning 7

2.8. Sikkerhed og databeskyttelse 7

3. Forvaltning 8

3.1. Finansielle følger 8

3.2. Projektforvaltning 9

3.2.1. Det globale programstyringsråd 9

3.2.2. SISVIS-udvalget (SIS II) 9

3.2.3. National planlægning og koordinering 10

3.2.4. Rådet 10

3.2.5. Europa-Parlamentet 10

4. Prioriteter for den næste rapporteringsperiode 10

5. Konklusioner 11

1. INDLEDNING

I denne statusrapport beskrives det arbejde, der blev udført i første halvår af 2010 med hensyn til udviklingen af anden generation af Schengeninformationssystemet (SIS II) og forberedelserne af migrationen fra SIS 1+ til SIS II. Den forelægges for Rådet og Europa-Parlamentet i henhold til artikel 18 i Rådets forordning (EF) nr. 1104/2008 og Rådets afgørelse 2008/839/RIA om overgang fra Schengeninformationssystemet (SIS 1+) til SIS II. Denne rapport udgør også en statusrapport over testningen.

2. Projektstatus

2.1. Fremskridt i rapporteringsperioden

2.1.1. Overblik

Et af nøgleelementerne i denne periode var gennemførelsen af projektets første etapemålstest som fastsat i konklusionerne af Rådets (retlige og indre anliggender) møde den 4.-5. juni 2009.

På et efterfølgende møde den 30. november 2009 konkluderede Rådet (retlige og indre anliggender), at den endelige frist for gennemførelsen af den første etapemålstest skulle være senest den 29. januar 2010.

Kommissionen traf i tæt samarbejde med medlemsstaterne de nødvendige foranstaltninger for at gennemføre det, der var fastsat i disse konklusioner af Rådets møde.

Som følge heraf blev der i rapporteringsperioden arbejdet på tre store områder:

- Gennemførelse af den første etapemålstest

- Forberedelser til et muligt alternativt teknisk scenarie

- Videreudvikling af systemkravene for at nå frem til systemets idriftsættelse.

2.2. Den første etapemålstest

Gennemførelsen af den første etapemålstest fandt sted den 21.-24. januar 2010 i henhold til de testbetingelser og tekniske parametre, som medlemsstaterne havde drøftet og var enige om forud for testene. Det centrale system fungerede relativt stabilt de første 25 timer, men i de resterende 47 timer opstod der betydelige problemer. Kommissionens kontrahent med ansvar for kvalitetssikringen og en ekstern kontrahent, som medlemsstaterne havde bestilt, foretog en omfattende teknisk analyse af testresultaterne. Som anført i Rådets konklusioner af mødet i juni 2009 skal resultaterne af etapemålstestene vurderes og valideres af Kommissionen sammen med det globale programstyringsråd og SIS II-taskforcen.

Efter en tilbundsgående teknisk analyse, vurdering og validering af resultaterne fandt de fleste af medlemsstaternes eksperter i det globale programstyringsråd og SIS II-taskforcen, at der på baggrund af testen ikke kunne drages nogen endelige konklusioner. Kommissionen tilsluttede sig denne vurdering, og i overensstemmelse med Rådets konklusioner af mødet i juni 2009, hvori det hed, at " en test, der erklæres for inkonklusiv, vil blive gentaget, indtil den er bestået eller ikke-bestået ", blev testen gennemført igen.

Gentagelsen af etapemålstesten fandt sted den 2.-5. marts 2010. Flertallet af medlemsstaterne (13 ud af 16 i de relevante ekspertorganer) konkluderede, at gentagelsen medførte, at testen var "bestået". For at sætte denne vigtige test ind i en kontekst skal det bemærkes, at i løbet af de 72 timer, som testen varede, blev der behandlet 860 180 transaktioner, der omfattede oprettelse, ajourføring eller sletning (Create, Update, Delete (C.U.D.)) af en indberetning, alle inden for de i serviceniveauaftalen fastsatte tre minutter. Ud af de 26 844 897 søgninger, der blev sendt under den 72 timers belastningsprøve, blev 26 834 528 (99,96 %) besvaret af det centrale system inden for ét sekund som fastsat i serviceniveauaftalen (langt de fleste af de øvrige søgninger blev besvaret på mindre end tre sekunder). Det centrale system genkendte på korrekt vis alle de modtagne beskeder (C.U.D. og søgninger). I løbet af testperioden viste det centrale system, at det kunne klare i gennemsnit 100 standardsøgninger pr. sekund og 3,3 C.U.D.-transaktioner pr. sekund. Kommissionen bemærkede i løbet af den første etape, at samarbejdet med medlemsstaternes eksperter inden for rammerne af det globale programstyringsråd under etapemålstesten generelt var meget frugtbart.

Ud over erklæringen om det vellykkede resultat af den første etapemålstest fremlagde Kommissionen yderligere oplysninger til Rådets drøftelser ved den 12. april 2010 at vedtage en rapport om de finansielle og kontraktmæssige aspekter af udviklingen af anden generation af Schengeninformationssystemet (SIS II)[1].

Som følge heraf besluttede Rådet (retlige og indre anliggender) den 23. april 2010, at udviklingen af SIS II skal fortsætte på grundlag af det nuværende SIS II-projekt og opfordrede Kommissionen til at fremlægge en overordnet samlet tidsplan for idriftsættelsen af SIS II for Rådet på dets møde den 3.-4. juni 2010. Den skal inden udgangen af juli 2010 og senest på Rådets møde den 7.-8. oktober 2010 bekræftes som værende en bindende overordnet tidsplan.

Kommissionen forelagde den 3.-4. juni 2010 Rådet (retlige og indre anliggender) en tidsplan på højt plan for idriftsættelsen af SIS II, som skal bekræftes på Rådets møde i oktober. I denne tidsplan fastsættes som måldato første kvartal 2013 for idriftsættelsen.

Europa-Parlamentet blev også regelmæssigt og i fuld åbenhed holdt orienteret om de fremskridt, der blev gjort hen imod den første etapemålstest, og resultaterne heraf.

2.3. Forberedelser til et alternativt teknisk scenarie

For at gøde jorden for en mulig overgang til et alternativt teknisk scenarie for gennemførelsen af SIS II-funktionaliteterne, hvis det ikke lykkedes at nå et af etapemålene, fandt der bilaterale drøftelser sted mellem Kommissionen og Frankrig med henblik på en mulig aftale om uddelegering for at gennemføre det alternative scenarie for udviklingen af SIS II (SIS II+RE).

I konklusionerne af Rådets møde i henholdsvis juni 2009 og november 2009 blev det fastsat, at hvis det skulle vise sig, at etapemålstestene ikke opfyldte kravene, ville Rådet have to måneder til på grundlag af omfattende finansielle og kontraktmæssige oplysninger at beslutte, om det skulle opfordre Kommissionen til at stoppe det nuværende SIS II-projekt og fortsætte udviklingen af SIS II på grundlag af en alternativ teknisk løsning.

De franske myndigheder understregede, at den kontrakt, der blev forhandlet om til erstatning for de forældede dele af det nuværende SIS 1+ (og som eventuelt kunne udvides til at omfatte SIS 1+RE), ikke ville kunne anvendes efter september 2010. Hvis nødplanen således ikke blev aktiveret som følge af resultatet af den første etapemålstest, ville der ingen nødplan være til understøtning af den anden etapemålstest. Dette punkt blev optaget i konklusionerne af Rådets (retlige og indre anliggender) møde i april 2010.

Et nøgleelement i forbindelse med en hvilken som helst uddelegering til Frankrig vedrørte vedtagelsen af forslag til retsakter til ændring af migrationsinstrumenterne, som skulle sikre den krævede retlige fleksibilitet i forbindelse med udviklingen af SIS II ved hjælp af et alternativt teknisk scenarie. Det skete den 3. juni 2010 med vedtagelsen af to rådsforordninger, der trådte i kraft den 25. juni 2010[2]. På grundlag heraf er Kommissionen og de franske myndigheder fast besluttet på at få fastsat de kontraktmæssige betingelser, der er nødvendige for at sikre et beredskabsscenarie for den anden etapemålstest.

2.4. Forberedelser til idriftsættelsen

Ved forbedringen af systemkravene blev der fokuseret på at fastsætte dem således, at det undgås, at der konstant opstår nye behov i forbindelse med projektet.

Nøgleproblemet er systemkapaciteten. I de oprindelige specifikationer blev der regnet med, at der skulle behandles 15 mio. filer, hvilket over tid skulle stige til 22 mio. Som følge af det stigende antal medlemsstater, der anvender SIS, og de kompetente myndigheders intensive brug af systemet på nationalt plan, indeholdt det eksisterende system pr. januar 2010 mere end 31 mio. indberetninger. Deltagerne i en række workshopper var enige om, at antallet af indberetninger i SIS II ved idriftsættelsen sandsynligvis ville ligge på 52 mio. Som følge heraf blev der opnået enighed om, at systemkapaciteten ved idriftsættelsen skulle være på 70 mio. indberetninger, og at SIS II skulle testes op til en kapacitet på 100 mio. indberetninger, uden at der var brug for tekniske ændringer.

Følgerne af denne væsentlige afvigelse fra de oprindelige specifikationer blev drøftet i lyset af det acceptable, forretningsorienterede præstationsniveau i forhold til søgninger i systemet og transaktioner, der omfatter oprettelse, ajourføring eller sletning af indberetninger. Derudover blev der set nærmere på det centrale SIS II's evne til at klare denne større datatrafik, og der blev fremsat forslag.

Derudover drøftede man bl.a. slutbrugernes prioriteringer, hvis der skulle opstå større problemer med det centrale SIS II's primære site, og det skulle blive nødvendigt at gå over til at anvende den centrale backup-enhed. Deltagerne indkredsede de løsninger, der var fastsat i serviceniveauaftalerne.

Som følge af det intensive arbejde vedrørende krav kunne SISVIS-udvalget den 26. maj begynde at overveje de forbedrede systemkrav og skitsen til en overordnet tidsplan for SIS II. Det nye forslag til dato for idriftsættelsen af SIS II er første kvartal 2013.

Kommissionen orienterede Rådet om den nye tidsplan på Rådets (retlige og indre anliggender) møde den 3.-4. juni 2010. Den overordnede tidsplan dannede grundlag for indføjelse af en ny sidste udløbsdato (31. marts 2013) i forslaget om ændring af de retsinstrumenter, der regulerer overgangen fra SIS 1+ til SIS II ("migrationsinstrumenterne"). Hvad angår budgetskønnet, meddelte Kommissionen i Rådet, at den havde til hensigt at holde omkostningerne inden for den budgetramme for SIS II, som var godkendt i de nuværende finansielle overslag (2007-2013).

Kommissionen vil sørge for at indgå de kontrakter, der endnu mangler, og som er nødvendige for at sikre idriftsættelsen af systemet.

Det er vigtigt at bemærke, at processen med at forbedre systemkravene ikke ændrer kerneforpligtelserne, der er direkte afledt af SIS II-retsinstrumenterne.

2.5. Forberedelse af migrationen

I Rådets forordning[3] og Rådets afgørelse[4] om overgang fra SIS 1+ til SIS II (migrationsretsakterne) fastsættes Kommissionens og medlemsstaternes opgaver og ansvar, hvad angår forberedelsen af migrationen, herunder yderligere udvikling og testning af SIS II. Da disse retsinstrumenter indeholdt en udløbsdato, der var fastsat til den 30. juni 2010, fremsatte Kommissionen forslag om ændring af dem, hovedsageligt med henblik på at forlænge fristen for overførsel af data fra SIS 1+ til SIS II. Resultatet heraf blev vedtagelsen den 3. juni 2010 af Rådets forordning (EU) nr. 541/2010[5] om ændring af forordning (EF) nr. 1104/2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II) og Rådets forordning (EU) 542/2010[6] om ændring af afgørelse 2008/839/RIA om samme emne.

Disse forordninger sikrer i overensstemmelse med Rådets (retlige og indre anliggender) møde den 4.-5. juni 2009 tilsammen følgende:

- De giver det globale programstyringsråd en formel status.

- De sikrer retlig fleksibilitet med henblik på et alternativt teknisk scenarie.

- Det fastsættes, at migrationsinstrumenterne " udløber på en dato, der fastsættes af Rådet …… og under alle omstændigheder senest den 31. marts 2013 eller den 31. december 2013, hvis der skiftes over til et alternativt teknisk scenario … ".

2.6. SIS II-nettet

SIS II-projektet omfatter levering af et wide area-kommunikationsnetværk, der opfylder kravene for så vidt angår tilgængelighed, sikkerhed, geografisk dækning og serviceniveau, således at de nationale og centrale systemer kan kommunikere med hinanden.

I slutningen af maj traf Kommissionen beslutning om midlertidigt at suspendere driften af de lokale nationale backupsites. Det er frivilligt at have sådanne backupsites. I lyset af det nye udkast til tidsplan for projektet kunne der således spares penge på netværksomkostningerne. Medlemsstaterne blev informeret herom. De pågældende sites vil blive reaktiveret senere inden idriftsættelsen af systemet.

I rapporteringsperioden blev det bulgarske system til tiden og inden for budgetrammerne med held tilkoblet SIS II-s-TESTA-netværket.

2.7. Driftsforvaltning

I overgangsfasen mellem idriftsættelsen af SIS II og etableringen af et agentur for den langsigtede operationelle forvaltning af store it-systemer på området retfærdighed, frihed og sikkerhed (herunder SIS II), er Kommissionen ansvarlig for den operationelle forvaltning af SIS II.

Forberedelserne til en toårig forlængelse af kontrakten med de franske myndigheder om infrastruktur og kontorer er gået ind i slutfasen[7]. Inden for rammerne af tjenesteydelseskontrakten vedrørende rekruttering og uddannelse har de franske myndigheder rekrutteret personale til at forvalte de systemer, Kommissionen har udviklet. Det er især højt prioriteret at afslutte forhandlingerne med Frankrig om de kontraktmæssige rammer for de operationelle opgaver i overgangsfasen. Derudover prioriteres det også at nå til enighed med Frankrig om uddelegeringsordninger for fortsættelse af udviklingen på grundlag af SIS 1+RE-løsningen, hvis det skulle blive nødvendigt at anvende denne løsning.

De oprindelige forslag til en lovpakke for etableringen af et it-agentur[8] blev i marts 2010 erstattet af et ændret forslag[9] til forordning, hvori der tages hensyn til de ændringer, Lissabontraktaten medførte. Der pågår forhandlinger om disse forslag i de forberedende organer i Rådet og Europa-Parlamentet med henblik på vedtagelse heraf ved udgangen af 2010.

2.8. Sikkerhed og databeskyttelse

Som følge af en række spørgsmål, som visse medlemsstater havde rejst, gennemførte Kommissionen en undersøgelse af spørgsmålet om adgang til ukrypterede data, hvilket kun kan ske i et sikkert miljø i netdriftscentret i Bratislava. Der blev opridset adskillige scenarier, og medlemsstaterne blev hørt herom. Blandt mulighederne var endnu et krypteringslag, men også et sæt supplerende organisatoriske foranstaltninger. Der var ingen bred konsensus blandt medlemsstaterne om det mest hensigtsmæssige scenarie. Det blev bemærket, at gennemførelsen af det andet krypteringslag ville være både dyr og tidskrævende. Det vil desuden være nødvendigt at overveje, hvilke mulige konsekvenser det kan få for nettets stabilitet og præstationsevne.

Kommissionen arrangerede to besøg for medlemsstaternes eksperter i nettets driftscenter. Eksperterne udtalte sig positivt om den interne organisation og sikkerheden i centret og fremsatte nogle anbefalinger. Kommissionen vil omhyggeligt følge gennemførelsen af disse anbefalinger og afholde yderligere høringer, hvis det er nødvendigt.

Den 4. maj 2010 vedtog Kommissionen SIS II-sikkerhedsplanen, som skal dække sikkerheden ved SIS II i overgangsperioden, indtil it-agenturet er oprettet[10].

3. Forvaltning

3.1. Finansielle følger

Ved udgangen af rapporteringsperioden beløb Kommissionens samlede budgetmæssige forpligtelser til SIS II-projektet regnet fra 2002 sig til 93 987 003 EUR. De tilsvarende kontrakter omfatter feasibility­undersøgelser, udviklingen af selve det centrale SIS II-system, support og kvalitetssikring, SIS II-netværket, forberedelse af driftsforvaltningen i Strasbourg, sikkerhed, biometriske forberedelser og kommunikation.

Af dette beløb var der mellem 2002 og slutningen af juni 2010 blevet udbetalt 55 574 168 EUR. De vigtigste udgiftsposter var udvikling (26 500 816 mio. EUR), netværket (16 012 711 mio. EUR) og support og kvalitetssikring (7 192 480 mio. EUR).

Da der er opnået enighed om medlemsstaternes endelige driftsmæssige krav til systemet, har Kommissionen begyndt forhandlingerne med sin hovedkontrahent for udvikling med henblik på at få præcise tal for omkostningerne for det supplerende arbejde, der kræves for at færdiggøre projektet og indgå de nødvendige kontrakter. Dette vil give et detaljeret budget, der omfatter perioden indtil systemets idriftsættelse, som skal forelægges Rådet (retlige og indre anliggender) senest i oktober 2010.

Budgetgennemførelsen |

Fra 2002 til juni 2010 | Fra januar til juni 2010 |

Forpligtelser | Betalinger | Forpligtelser | Betalinger |

Udvikling | 43 175 733 | 26 500 816 | 0 | 2 240 213 |

Support og kvalitetssikring | 9 399 894 | 7 192 480 | 722 836 | 900 547 |

Netværk | 32 375 954 | 16 012 711 | 5 421 281 | 1 413 447 |

Forberedelse af driftsforvaltningen | 6 124 038 | 4 528 421 | 40 425 | 709 493 |

Sikkerhed | 869 275 | 217 712 | 0 | 73 803 |

Undersøgelser og høringer | 940 481 | 921 611 | 20 650 | 26 516 |

Oplysningskampagne | 33 373 | 33 373 | 0 | 0 |

Udgifter til ekspertmissioner | 1 053 380 | 152 171 | 77 930 | 39 640 |

Andet | 14 874 | 14 874 | 0 | 0 |

I ALT | 93 987 003 | 55 574 168 | 6 283 122 | 5 403 657 |

I det tidsrum, denne rapport dækker, blev de bøder på 390 000 EUR, som var blevet pålagt hovedkontrahenten for udvikling, for hvem det ikke var lykkedes at færdiggøre driftstesten for SIS II i december 2008, modregnet i betalinger for andre projektleverancer.

3.2. Projektforvaltning

3.2.1. Det globale programstyringsråd

Partnerskabet inden for rammerne af det globale programstyringsråd har været et af de vigtigste elementer i denne periode. Det globale programstyringsråds status er nu blevet formaliseret efter vedtagelsen den 3. juni 2010 af to rådsforordninger om overgangen fra Schengeninformationssystemet (SIS 1+) til anden generation af Schengeninformationssystemet (SIS II), som trådte i kraft den 25. juni 2010.

Programstyringsrådet mødtes i sin uformelle sammensætning 21 gange i rapporteringsperioden.

3.2.2. SISVIS-udvalget (SIS II)

I forbindelse med udviklingen af SIS II bistås Kommissionen af SISVIS-udvalget. SISVIS-udvalget afholdt fem møder vedrørende SIS II i perioden januar-juni 2010.

Ud over de regelmæssige møder i SISVIS-udvalget afholdes der møder i en række arbejdsgrupper under udvalget og arrangeres workshopper, der har deltagelse af medlemsstaternes eksperter, hvor man drøfter detaljerede tekniske spørgsmål. Disse møder fokuserer som regel på spørgsmål i forbindelse med specifikke projektleverancer:

- Den rådgivende testgruppe udtaler sig til SISVIS-udvalget om spørgsmål vedrørende tilrettelæggelsen, gennemførelsen og fortolkningen af test. Denne gruppe afholdt syv møder i rapporteringsperioden.

- Gruppen for forvaltning af ændringer rådgiver om klassificering, kvalificering og den mulige virkning af at rette op på de indberettede problemer. Denne arbejdsgruppe, som også rapporterer til SISVIS-udvalget, mødtes seks gange i rapporteringsperioden.

- Der blev i perioden afholdt to SIS II-migrationsworkshopper for at rådgive SISVIS-udvalget og fortsætte aktiviteterne vedrørende dette kritiske emne.

3.2.3. National planlægning og koordinering

Der er inden for rammerne af SISVIS-udvalget oprettet en arbejdsgruppe bestående af medlemsstaternes og brugernes nationale projektledere. Formålet med møderne for de nationale projektledere er at behandle detaljerede planlægningsspørgsmål, risici og aktiviteter vedrørende både det centrale projekt og de nationale projekter. I denne rapporteringsperiode har der været afholdt fire møder for de nationale projektledere.

3.2.4. Rådet

Kommissionen har deltaget i møderne i de forberedende organer i Rådet, der er ansvarlige for Schengeninformationssystemet og i hvert møde i Ministerrådet, hvor SIS II har været på dagsordenen. Ved disse lejligheder rapporterede Kommissionen mundtligt om, hvor langt man var nået med SIS II-projektet, de tilknyttede risici og de næste planlagte foranstaltninger.

3.2.5. Europa-Parlamentet

Europa-Parlamentet fulgte udviklingen på tæt hold gennem hele rapporteringsperioden. Det er sandsynligt, at der under budgetproceduren for 2011 vil blive fulgt op på Budgetudvalgets erklæringer om " at holde midler bevilget til migration til SIS II som reserve under forbehold af en vellykket testning og en omfattende revision ".

Kommissionen fortsatte med at holde Europa-Parlamentet orienteret om situationen med hensyn til SIS II: der blev afholdt bilaterale møder med parlamentsmedlemmer, og kommissær Cecilia Malmström sendte et brev til formanden for Europa-Parlamentets LIBE-udvalg (og til ordførerne) efter hvert af Rådets (indre og retlige anliggender) møder i første halvdel af 2010. Der er blevet redegjort for situationen med hensyn til SIS II i LIBE-udvalget, navnlig den 10. maj.

Desuden besvarede Kommissionen to parlamentsforespørgsler vedrørende SIS II.

4. PRIORITETER FOR DEN NÆSTE RAPPORTERINGSPERIODE

- Afslutning af forhandlingerne med hovedkontrahenten for udvikling med henblik på at indgå de nødvendige kontrakter for de forbedrede systemkrav.

- Fastlæggelse af en omfattende samlet tidsplan og et detaljeret budget for færdiggørelsen af projektet (under hensyntagen til ovennævnte kontraktmæssige forhandlinger) senest til Rådets (retlige og indre anliggender) møde i oktober.

- Gennemførelse af de endelige krav for idriftsættelsen som aftalt med medlemsstaterne.

- Udvikling af en testkampagne for de forbedrede systemkrav.

- Forberedelser til idriftsættelsen.

- Fortsættelse af arbejdet med at forberede den operationelle forvaltning, herunder opfølgning af forhandlingerne om it-agenturpakken og interne forberedelser af oprettelsen af dette agentur.

5. Konklusioner

I løbet af denne rapporteringsperiode var der en række nøgleelementer, som indebar, at projektet bevægede sig i en positiv retning. Det var først og fremmest det vellykkede resultat af den første etapemålstest, som gjorde det muligt at gøre fremskridt på en række områder, ikke mindst bekræftelsen på Rådets (indre og retlige anliggender) møde den 23. april 2010 af, at udviklingen af SIS II vil fortsætte på grundlag af det nuværende SIS II projekt. Det blev understøttet af vedtagelsen den 3. juni 2010 af to forordninger om ændring af fristen for systemets idriftsættelse. Derudover blev der gjort fremskridt i forbindelse med visse langsigtede problemer såsom sikkerheden ved data, der går gennem nettets driftcenter. Ved besøget i dette center lykkedes det at vise medlemsstaternes eksperter de omfattende risikoreducerende foranstaltninger, der var iværksat.

Derudover opfordrede Rådet Kommissionen til sammen med medlemsstaterne hurtigt at færdiggøre systemkravene for SIS II's idriftsættelse. I denne rapporteringsperiode fandt der i en konstruktiv atmosfære et intensivt og frugtbart samarbejde sted mellem eksperter fra Kommissionen og medlemsstaterne om at fastsætte forbedrede systemkrav med henblik på idriftsættelsen. Mange af de detaljerede drøftelser herom fandt sted i det globale programstyringsråd, hvis status blev formaliseret ved ovennævnte forordninger.

Formålet med forbedringen af kravene er at gøre fremskridt hen imod idriftsættelsen af SIS II, herunder integreringen af den anden etapemålstest i det sæt af test, der er fastsat for at strømline udviklingen af SIS II-projektet.

Rådet (retlige og indre anliggender) bad også om en ny samlet tidsplan og et detaljeret budgetskøn. På Rådets møde i juni gjorde Kommissionen opmærksom på, at de detaljerede forhandlinger med hovedkontrahenten ville fortsætte sommeren over for at forsøge at indarbejde de forbedrede krav i projektkontrakten. Resultatet heraf forventes at foreligge på Rådets (retlige og indre anliggender) møde i oktober 2010.

Bilag I

Møder i SISVIS-udvalget og arbejdsgrupperne

a) Møder afholdt i rapporteringsperioden

JANUAR 2010 |

14 | Gruppen for forvaltning af ændringer |

5, 14, 21, 28 | Det globale programstyringsråd for SIS II |

7, 14, 21 | Den rådgivende testgruppe |

FEBRUAR 2010 |

2, 11, 23, 26 | Det globale programstyringsråd for SIS II |

24 | Møde for de nationale projektledere |

25 | Gruppen for forvaltning af ændringer |

24 | SISVIS-udvalget (tekniske aspekter af SIS II) |

20 | SISVIS-udvalget (SIRENE) |

4, 25 | Den rådgivende testgruppe |

MARTS 2010 |

3, 10, 23, 25 | Det globale programstyringsråd for SIS II |

24 | Møde for de nationale projektledere |

24 | SISVIS-udvalget (tekniske aspekter af SIS II) |

4, 11 | Den rådgivende testgruppe |

APRIL 2010 |

6, 21 | Det globale programstyringsråd for SIS II |

14 | SISVIS-udvalget (tekniske aspekter af SIS II) |

28 | Gruppen for forvaltning af ændringer |

MAJ 2010 |

12, 18, 25 | Det globale programstyringsråd for SIS II |

26 | SISVIS-udvalget (tekniske aspekter af SIS II) |

26 | Møde for de nationale projektledere |

25/25 | Migrationsworkshop/gruppen for forvaltning af ændringer |

JUNI 2010 |

2, 9, 15, 23 | Det globale programstyringsråd for SIS II |

26 | Gruppen for forvaltning af ændringer/Migrationsworkshop |

b) Møder, som er planlagt for den kommende rapporteringsperiode

JULI 2010 |

6, 14, 28 | Det globale programstyringsråd for SIS II |

15 | Gruppen for forvaltning af ændringer |

15 | Møde for de nationale projektledere |

15 | SISVIS-udvalget (tekniske aspekter af SIS II) |

1,8, 15, 22, 29 | Den rådgivende testgruppe |

AUGUST 2010 |

4, 11, 18, 25 | Det globale programstyringsråd for SIS II |

05, 12, 19, 26 | Den rådgivende testgruppe |

SEPTEMBER 2010 |

1, 8, 15, 22, 29 | Det globale programstyringsråd for SIS II |

22 | SISVIS-udvalget (tekniske aspekter af SIS II) |

22 | Møde for de nationale projektledere |

23 | Gruppen for forvaltning af ændringer |

2, 9, 16, 23, 30 | Den rådgivende testgruppe |

OKTOBER 2010 |

21 | Gruppen for forvaltning af ændringer |

20 | Møde for de nationale projektledere |

20 | SISVIS-udvalget (tekniske aspekter af SIS II) |

27 | SISVIS-udvalget (SIRENE) |

7, 14, 21, 28 | Den rådgivende testgruppe |

6, 13, 20, 27 | Det globale programstyringsråd for SIS II |

NOVEMBER 2010 |

3, 10, 17, 24 | Det globale programstyringsråd for SIS II |

18 | Møde for de nationale projektledere |

18 | SISVIS-udvalget (tekniske aspekter af SIS II) |

17 | Gruppen for forvaltning af ændringer/Migrationsworkshop |

4, 11, 18, 25 | Den rådgivende testgruppe |

DECEMBER 2010 |

1,8, 15, 22 | Det globale programstyringsråd for SIS II |

16 | Møde for de nationale projektledere |

16 | SISVIS-udvalget (tekniske aspekter af SIS II) |

14 | Migrationsworkshop/gruppen for forvaltning af ændringer |

2, 9, 16 | Den rådgivende testgruppe |

[1] Kommissions arbejdspapir – Rapport om de finansielle og kontraktmæssige aspekter af udviklingen af anden generation af Schengeninformationssystemet (SIS II), Bruxelles, SEK(2010) 436.

[2] Rådets forordning (EU) nr. 541/2010 af 3.6.2010 om ændring af forordning (EF) nr. 1104/2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II) og Rådets forordning (EU) 542/2010 om ændring af afgørelse 2008/839/RIA om samme emne.

[3] Rådets forordning (EF) nr. 1104/2008 af 24.10.2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II) (EUT L 299 af 8.11.2008, s. 1).

[4] Rådets afgørelse 2008/839/RIA af 24.10.2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II) (EUT L 299 af 8.11.2008, s. 43).

[5] EUT L 155 af 22.6.2010, s. 19.

[6] EUT L 155 af 22.6.2010, s. 23.

[7] Det centrale SIS II-system og VIS-system er fysisk placeret i Strasbourg med et backupsite tæt på Salzburg i Østrig. I overensstemmelse med SIS II-retsinstrumenterne havde Kommissionen allerede inden denne rapporteringsperiode indgået tjenesteydelseskontrakter vedrørende infrastruktur, rekruttering og uddannelse med henblik på at uddelegere de operationelle forvaltningsopgaveer til de franske myndigheder.

[8] Vedtaget af Kommissionen den 24.6.2009.

[9] Forslag til Europa-Parlamentets og Rådets forordning (KOM(2010) 93 endelig af 19.3.2010).

[10] Kommissionens afgørelse af 4.5.2010 om sikkerhedsplanen for det centrale SIS II og kommunikationsinfrastrukturen (2010/261/EU).